Boer en gesin aangeval, beroof in Oos-KaapArgieffoto Ao. Vuyani Mapolisa, woordvoerder van die polisie, het aan Maroela Media gesê ses verdagtes het die egpaar omstreeks 19:00 Saterdagaand aangeval en beroof. Die gesin se plaas is sowat 10km buite die dorp. Mapolisa sê die 34-jarige boer is in sy regterkuit geskiet terwyl sy 35-jarige vrou met ‘n vuurwapen aangerand is. Hy sê albei ontvang behandeling in ‘n plaaslike hospitaal. Mapolisa sê die verdagtes het met vyf vuurwapens en ‘n onbekende bedrag kontant gevlug. Niemand is nog in hegtenis geneem in verband met die voorval nie. Ian Cameron, AfriForum se hoof van gemeenskapsveiligheid, het intussen aan Maroela Media gesê die verdagtes het bale op die plaas aan die brand gesteek om die boer uit sy huis te lok. “Volgens ons inligting het een van die rowers op die boer geskiet en het hy wonde aan sy been, heup en rug opgedoen.” Cameron sê die boer het vir sy vrou geskree om te gaan wegkruip. “Die rowers het die huis binnegegaan en een van die egpaar se seuntjies met ‘n vuurwapen geslaan. Die ma het dit gehoor en haarself aan hulle oorgegee. Hulle het haar gevra om die kluis oop te sluit waarna hulle met vuurwapens en kontant gevlug het.” Cameron sê die verdagtes was met R5-aanvalsgewere en 9mm-pistole gewapen. “Boere moet aktief betrokke raak by veiligheidsnetwerke teen einde hulself te beveilig. Ons kan probeer om plaasaanvalle- en moorde minder te maak deur pro-aktief op te tree,” het Cameron gesê.